Diari Oficial de la Generalitat Valenciana


Sumari del DOGV 6509, del 28-04-2011 (2011/4679)

RESOLUCIÓ de 7 d'abril de 2011, del conseller de Solidaritat i Ciutadania, per la qual es ratifica l'acord d'extinció de la Fundación Colegio Mayor Universitario de Alicante, Fundación de la Comunidad Valenciana.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6509

Data del DOGV
:   28-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4679


Data del document
:   07-04-2011

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 7 d'abril de 2011, del conseller de Solidaritat i Ciutadania, per la qual es ratifica l'acord d'extinció de la Fundación Colegio Mayor Universitario de Alicante, Fundación de la Comunidad Valenciana. [2011/4679]  
Vist l'expedient sobre ratificació pel Protectorat, de l'Acord d'extinció adoptat pel Patronat de la Fundación Colegio Mayor Universitario de Alicante, Fundación de la Comunidad Valenciana, resulten els següents,   
  
Fets  
  
Primer. En data 29 de setembre de 2010, segons registre d'entrada de la Conselleria de Justícia i Administracions Públiques, Eduardo Chillón Arias, administrador de la Fundación Colegio Mayor Universitario de Alicante, Fundación de la Comunidad Valenciana, d'ara en avant la Fundació, en nom i representació d'aquesta, va presentar un escrit en què sol·licitava del Protectorat de Fundacions la ratificació de l'Acord del Patronat de la Fundació, de data 21 de setembre de 2010, d'extinció a causa de la impossibilitat de realització del fi fundacional. El dit Acord va ser elevat a públic mitjançant escriptura de data 1 de març de 2011, atorgada pel notari de l'Il·lustre Col·legi de València, Francisco José Román Ayllón, amb el núm. 343 del seu Protocol.  
  
Segon. Mitjançant una Resolució del conseller de Cultura, Educació i Ciència, de 2 de novembre de 1983, es va disposar la seua inscripció al Registre de Fundacions Culturals Privades, amb caràcter provisional, fins que es procedisca a la seua creació, en el moment de la qual, d'ofici, es procedirà a realitzar la inscripció definitiva.  
La creació es va produir mitjançant escriptura publica núm. 1853, de 22 de desembre de 1982, atorgada davant del notari d'Alacant, Alberto Ortiz Veras, per Antonio Gil Olcina i Isidro Martín Roldan, el primer representant de la Universitat d'Alacant i el segon de la Caixa d'Estalvis Provincial d'Alacant.  
L'objecte de la Fundació va ser la creació i manteniment del Col·legi Major Universitari d'Alacant, amb dues seccions, masculina i femenina, i els seus fins són els propis d'un col·legi major universitari.  
La composició del Patronat, després de l'última actualització inscrita per Resolució de 30 de gener de 2009, de la secretària autonòmica de Justícia, de la Conselleria de Justícia i Administracions Públiques, és la següent:   
President: 1. José-Vicente Cabezuelo Priego, vicerector d'Alumnat.  
Vicepresident: 2. Agustín Llorca Ramírez, director territorial amb seu a Alacant (designat per la CAM).   
Secretari Patró: 3. Carlos de la Torre Sánchez, director d'Obres Socials (designat per la CAM).   
Vocals: 4. Rafael Carrillo Paños, gerent de la Universitat d'Alacant; 5. Jorge Rivera Francés, cap de l'Obra Social de la Direcció Territorial (designat per la CAM); i 6. María Aránzazu Calzada González, vicerectora de Relacions Institucionals de la Universitat d'Alacant.  
  
En relació amb la dotació fundacional en l'escriptura de constitució, es va disposar: que la Caixa d'Estalvis Provincial d'Alacant aportava 100 milions de pessetes, i la Universitat d'Alacant es comprometia a aportar un dret real de superfície sobre una parcel·la de 15.000 m², que posteriorment es va estendre a 20 mil m², i on es construiria el Col·legi Major.  
Posteriorment, s'alterà aquesta obligació, mitjançant la mateixa modificació dels Estatuts, i es configurà en realitat com una concessió administrativa atorgada pel Ministeri d'Educació i Ciència sobre els dits terrenys, per un període de 99 anys, i amb un cànon simbòlic d'1 pesseta anual, en data 29 d'abril de 1983, tot això «mercé a la Universitat d'Alacant», si bé, va ser el Ministeri, en definitiva, qui va aportar dit dret. Entre les mencions contingudes en els plecs de condicions generals, que regien la concessió, s'establia que totes les obres i instal·lacions fixes i permanents acreixerien la concessió i passarien en cas d'extinció a ser propietat de l'Estat.  
L'any 2003 es va procedir, mitjançant una Resolució de 29 de maig, de la secretària general de la Conselleria de Justícia i Administracions Públiques, a la inscripció de l'adaptació dels Estatuts a la Llei 8/1998, de 9 de desembre, de Fundacions. En els nous Estatuts refosos es palesa, pel que fa a l'esmentada concessió administrativa del dret de superfície sobre els terrenys, que «(...) després de la data esmentada en el punt anterior (referida al 29 d'abril de 1983, data de la concessió administrativa), els terrenys objecte de la concessió han estat transferits al patrimoni de la Universitat d'Alacant, amb la qual cosa l'ús d'aquests per la Fundació per al seu Col·legi Major ha passat a ser una concessió administrativa de la Universitat».  
Tercer. D'acord amb la justificació aportada, el Patronat fonamenta aquesta, davant la impossibilitat de realització del fi fundacional, i és improcedent la modificació d'estatuts o la fusió amb una altra fundació. En concret, en la memòria justificativa aportada s'assenyala el següent:   
El grau d'ocupació del Col·legi ha anat disminuint en els últims casos; està en l'actualitat al voltant del 35% de la seua capacitat, i és l'oferta externa d'allotjaments competitiva i suficient per a atendre la demanda existent. A més, l'obsolescència de l'edifici faria necessària una reforma integral de totes les seues infraestructures i la situació econòmica actual fa inviable escometre una reforma de tal envergadura.  
  
Les pèrdues de la Fundació, a 31 de desembre de 2009, ascendien a 235.687,31 €, pèrdues que han anat incrementant-se al llarg de l'any 2010, i es va situar en una xifra entorn dels 600.000 € en l'agost d'enguany.  
Per a pal·liar aquests dèficits, i poder afrontar l'endeutament i les despeses de funcionament del Col·legi. fins a finalitzar el curs 2009/2010, les entitats promotores de la Fundació i amb presència en el Patronat, CAM i Universitat d'Alacant, han hagut de realitzar les aportacions extraordinàries pertinents.  
Quart. De conformitat amb l'article 31 dels Estatuts,   
«En cas d'extinció es procedirà a la liquidació dels béns de la Fundació, que serà practicada pel Patronat, constituït en Comissió Liquidadora i caldrà ajustar-se a les regles següents: (a) Es considerarà extingida la concessió administrativa del dret de superfície sobre els terrenys ocupats pel Col·legi Major, i aquests passaran a ser de ple domini de la Universitat d'Alacant. (b) Els béns mobles i immobles que conformen les instal·lacions del Col·legi Major passaran a ser propietat de l'esmentada Universitat, que els haurà de destinar a fins docents o d'investigació. (c) La resta béns i drets resultants de la liquidació es lliuraran a la Caixa d'Estalvis del Mediterrani, que haurà de destinar-la a beques universitàries o altres activitats de promoció universitària».  
  
Motiu pel qual, en l'acord d'extinció aportat, es remet a allò que s'ha estipulat en el dit article estatutari, per tal d'establir la destinació dels béns i drets, si fa al cas, resultants de la liquidació.  
Cinqué. La Comissió de Protectorat, en la sessió de 9 de març de 2011, emet informe favorable, entre altres, al punt del dia corresponent a la ratificació de l'Acord d'extinció de la Fundació, en els termes expressats en els apartats precedents.  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. Mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), es va disposar delegar el titular de la Conselleria de Solidaritat i Ciutadania, per a les competències del Protectorat de Fundacions no delegades en el secretari Autonòmic de Justícia, entre les quals es troben les relatives a «l'extinció de les fundacions, i instar, si fa al cas, les corresponents accions judicials».  
Quart. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions serà regida pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La Fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió, a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e), de l'article anterior, l'extinció de la fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f), de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran en el corresponent Registre de Fundacions».  
Cinqué. Els Estatuts de la Fundació en l'article 31 disposen que   
  
«1. La Fundació té duració limitada. No obstant això, el Patronat podrà proposar la seua fusió a una altra Fundació o acordar la seua extinció, en els termes fixats per la legislació vigent.  
2. En cas d'extinció es procedirà a la liquidació dels béns de la Fundació, que serà practicada pel Patronat, constituït en Comissió Liquidadora, i hi caldrà ajustar-se a les regles següents: (a) Es considerarà extingida la concessió administrativa del dret de superfície sobre els terrenys ocupats pel Col·legi Major, i passaran aquests a ser de ple domini de la Universitat d'Alacant. (b) Els béns mobles i immobles, que conformen les instal·lacions del Col·legi Major, passaran a ser propietat de l'esmentada Universitat, que els haurà de destinar a fins docents o d'investigació. (c) La resta de béns i drets resultants de la liquidació es lliuraran a la Caixa d'Estalvis del Mediterrani, que haurà de destinar-la a beques universitàries o altres activitats de promoció universitària».  
  
Per la seua banda, la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge, a l'efecte de definició de les entitats sense fins lucratius a què resulta d'aplicació, inclou expressament, en l'article 2, les fundacions que complisquen una sèrie de requisits que han de complir genèricament totes les entitats sense ànim de lucre per a accedir a règim fiscal regulat per aquesta, entre els quals es troben, «Que en cas de dissolució, el seu patrimoni es destine, en la seua totalitat, a alguna de les entitats considerades com a entitats beneficiàries del mecenatge, als efectes previstos en els articles 15 a 26, ambdós inclusivament, d'aquesta llei o entitats públiques de naturalesa no fundacional, que perseguisquen fins d'interés general, i aquesta circumstància estiga expressament compresa en el negoci fundacional o en els Estatuts de l'entitat dissolta (...)» (xifrat apartat 6, de l'article 3 citat).  
Juntament amb això, ja en la seua exposició de motius, assenyala literalment: «Així mateix, la llei arreplega la possibilitat que les entitats sense fins de lucratius puguen destinar el seu patrimoni, en cas de dissolució, a l'obra social de les caixes d'estalvi, i no s'aplicarà el que disposa el número 6 de l'article 3».  
Motiu pel qual, la seua disposició addicional onzena, sota la rúbrica Obra social de les caixes d'estalvi estableix «Les entitats sense fins lucratius podran destinar, el patrimoni resultant de la seua dissolució, a l'obra social de les caixes d'estalvi, sempre que estiga expressament previst en el negoci fundacional o en els Estatuts de l'entitat dissolta, i no s'aplicarà en aquest supòsit el número 6, de l'article 3».  
  
Sisé. Per tot això, a la vista de la documentació presentada, i d'acord amb allò que ha informat la Comissió de Protectorat, de data 9 de març de 2011, no s'aprecia cap motiu per a la denegació de la ratificació sol·licitada.  
Vistos els preceptes legals citats i la resta de generals de pertinent aplicació, resolc:  
1. Ratificar l'Acord d'extinció de la Fundación Colegio Mayor Universitario de Alicante, Fundación de la Comunidad Valenciana, adoptat pel seu Patronat, en data 21 de setembre de 2010, en els termes descrits en els fets segon i tercer de la present Resolució.  
  
2. Inscriure al Registre de Fundacions de la Comunitat Valenciana la ratificació de l'Acord d'extinció de la Fundación Colegio Mayor Universitario de Alicante, Fundación de la Comunidad Valenciana .  
Així mateix, es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la Fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la Fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
  
Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar al Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'acompanyarà el certificat de l'acord aprovatori del balanç de liquidació; la seua ratificació pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel Protectorat.»  
Notifiqueu la present resolució, que és definitiva en via administrativa, amb l'advertència que contra aquesta podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que establix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 7 d'abril de 2011.- El conseller de Solidaritat i Ciutadania, p. d. (Resolució de 30 de juliol de 2010): Rafael Blasco Castany.